作者:孟郊
標題:杏殤
內容:凍手莫弄珠，弄珠珠易飛。驚霜莫翦春，翦春無光輝。零落小花乳，斕斑昔嬰衣。拾之不盈把，日暮空悲歸。地上空拾星，枝上不見花。哀哀孤老人，慼慼無子家。豈若沒水鳧，不如拾巢鴉。浪鷇破便飛，風雛嫋相誇。芳嬰不復生，向物空悲嗟。應是一線淚，入此春木心。枝枝不成花，片片落翦金。春壽何可長，霜哀亦已深。常時洗芳泉，此日洗淚襟。兒生月不明，兒死月始光。兒月兩相奪，兒命果不長。如何此英英，亦為吊蒼蒼。甘為墮地塵，不為末世芳。踏地恐土痛，損彼芳樹根。此誠天不知，翦棄我子孫。垂枝有千落，芳命無一存。誰謂生人家，春色不入門。冽冽霜殺春，枝枝疑纖刀。木心既零落，山竅空呼號。班班落地英，點點如明膏。始知天地間，萬物皆不牢。哭此不成春，淚痕三四斑。失芳蝶既狂，失子老亦孱。且無生生力，自有死死顏。靈鳳不銜訴，誰為扣天關。此兒自見災，花發多不諧。窮老收碎心，永夜抱破懷。聲死更何言，意死不必喈。病叟無子孫，獨立猶束柴。霜似敗紅芳，剪啄十數雙。參差呻細風，噞喁沸淺江。泣凝不可消，恨壯難自降。空遺舊日影，怨彼小書窗。